อินเทอร์เน็ตตุ๋นฝากเงิน!
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — แก๊งต้มตุ๋นเงินอาละวาดหลอกคนออมเงินผ่านอินเทอร์เน็ต อ้างธนาคารโลกจ่ายสมทบช่วยเก็บไว้ในยามเกษียณ 
กลุ่มป้องปรามการเงินนอกระบบ กระทรวงการคลัง ออกหนังสือรายงานแจ้งเตือนประชาชนว่า ขณะนี้มีมิจฉาชีพกลุ่มหนึ่งใช้ช่องทางการหลอกลวงประชาชนผ่านทางอินเทอร์เน็ตด้วยการเปิดเป็นคลับชักชวนประชาชนให้มาสมัครเป็นสมาชิก และร่วมออมเงินกับคลับที่เปิดไว้ โดยอ้างว่าเป็นโครงการเงินออมระหว่างประเทศที่มุ่งช่วยเหลือประชาชนให้มีรายได้ และมีเงินออมไว้เพียงพอในวัยเกษียณ 
ธุรกิจดังกล่าวไม่ต้องขายสินค้า ไม่ใช่ธุรกิจขายตรง ไม่ใช่แผนการตลาดที่เป็นต้นแบบของธุรกิจขายตรง เพียงแค่ประชาชนสมัครเข้าเป็นสมาชิกและจ่ายเงินรายละประมาณ 20 เหรียญสหรัฐ หรือประมาณ 550600 บาท โดยไม่ต้องแนะนำใครมาเป็นสมาชิกเลย ในระยะเวลา 5 เดือน จะมีรายได้เข้ามาจนถึงเดือนที่ 19 จะได้เงินตอบแทนประมาณเดือนละ 400 เหรียญสหรัฐ 
หากใครแนะนำสมาชิกก็จะมีรายได้เร็วขึ้น รวมทั้งมีรายได้จากการแนะนำเพิ่มเติมเป็นตัวเลข 2 หลักต่อคนต่อเดือนตลอดชีวิต 
รายงานข่าวแจ้งว่า ขณะนี้ธุรกิจดังกล่าวเปิดรับสมัครสมาชิกไปทั่วโลกผ่านเครือข่ายอินเทอร์เน็ต โดยอ้างว่ามีอดีตผู้อำนวยการธนาคารโลก และโครงการระหว่างประเทศกว่า 400 แห่ง เป็นผู้ดูแลโครงการธุรกิจดังกล่าว และเป็นโครงการเพื่อยกระดับคุณภาพชีวิตของประชากรโลก 
นอกจากนี้ ยังอ้างว่ามีนักธุรกิจระหว่างประเทศเข้าร่วมสนับสนุนการดำเนินโครงการดังกล่าว เพื่อสร้างความน่าเชื่อถือให้กับโครงการ
กลุ่มป้องปรามการเงินนอกระบบจึงขอเตือนให้ประชาชนให้ระมัดระวังจากการชักชวนเป็นสมาชิก และเข้าร่วมลงทุนกับธุรกิจบนอินเทอร์เน็ตในลักษณะดังกล่าว โดยขอให้ตรวจสอบที่มาที่ไปของบริษัท หรือตรวจสอบการขออนุญาตประกอบธุรกิจกับหน่วยงานราชการที่เกี่ยวข้อง เพราะแท้จริงแล้วธุรกิจในลักษณะดังกล่าว อาจเป็นแชร์ลูกโซ่ที่มุ่งหาสมาชิกเพื่อระดมเงินเข้าบริษัทโดยใช้สินค้าและบริการมาบังหน้า และนำเงินลงทุนหรือค่าสมัครจากสมาชิกรายใหม่มาหมุนเวียนจ่ายให้กับสมาชิกรายเดิม โดยไม่ได้ทำธุรกิจตามที่กล่าวอ้าง เมื่อไม่มีผู้มาสมัครสมาชิกหรือมีผู้เสียหายไปร้องเรียนทางการให้เข้ามาจับกุม ธุรกิจดังกล่าวก็จะล้มและปิดตัวลง เกิดความเสียหายแก่สมาชิกได้ 
ประชาชนที่ได้รับความเสียหายให้ร้องเรียนได้ที่ศูนย์รับแจ้งการเงินนอกระบบ สายด่วน 1359 อีเมล [email protected] หรือแจ้งตำรวจได้ โดยขณะนี้กระทรวงการ คลังได้ประสานงานกับตำรวจอย่างใกล้ชิด